Dit geld egter nie net vir mense wat dodelik siek is nie. Dit is waar vir álle mense: ons staan álmal alreeds van ons geboorte af met die een voet in die graf. Ons doopsformulier sê immers: hierdie lewe is niks anders as ‘n geleidelike sterwe nie. Reeds in ons wieg is die kiem van die dood aan die werk en elke dag is ‘n tree nader aan ons graf.
Ek sal verduidelik wat ek bedoel. In Johannes 3:16 sê Jesus: Want so lief het God die wêreld gehad, dat Hy sy eniggebore Seun gegee het, sodat elkeen wat in Hom glo, nie verlore mag gaan nie, maar die ewige lewe kan hê. En in Johannes 20:30-31 sê Johannes hoekom hy al die tekens van Jesus in sy evangelie opgeteken het: dat julle kan glo dat Jesus die Christus is, die Seun van God; en dat julle deur te glo die lewe kan hê in sy Naam.